কলকাতা নাইট রাইডার্সের সম্ভাব্য অধিনায়ক হিসাবে তাঁর নাম নিয়ে আলোচনা চলছিলই। অবশেষে সমস্ত জল্পনার অবসান ঘটল রবিবার সকালে। কেকেআর-এর চিফ এগজিকিউটিভ অফিসার বেঙ্কি মাইসোর ঘোষণা করলেন নাইটদের নতুন অধিনায়কের নাম। তিনি, দীনেশ কার্তিক। রবিবার সকাল থেকে বিশেষ টেলিভিশন শো, মুম্বইয়ে সাংবাদিক বৈঠক এবং তারপরই শ্রীলঙ্কা সফরে বেরিয়ে পড়া। ভারতীয় দলের হয়ে ত্রিদেশীয় টি-টোয়েন্টি টুর্নামেন্ট খেলতে। ব্যস্ত সূচির মধ্যেও কার্তিক আলাদা সময় দিলেন ‘এবেলা খেলা’কে। মোবাইল ফোনে শোনালেন নেতৃত্ব নিয়ে তাঁর দর্শন।
প্রশ্ন: নতুন দল। নতুন দায়িত্ব। জোড়া চ্যালেঞ্জ হয়ে গেল কি?
দীনেশ কার্তিক: একেবারেই নয়। প্রথমত, আইপিএল একটি পেশাদারি টুর্নামেন্ট। এর অংশ হওয়া মানে আপনাকে পরীক্ষার সামনাসামনি হতেই হবে। দ্বিতীয়ত, এখানে ক্রিকেটারদের দল নির্ধারিত হয় নিলামের টেবিলে। কারও ব্যক্তিগত পছন্দ-অপছন্দের কোনও জায়গাই নেই। খুব নিরপেক্ষভাবে হয় গোটা ব্যাপারটা। পেশাদার ক্রিকেটার হিসাবে আমার কর্তব্য হল দ্রুত দলের সকলের সঙ্গে মানিয়ে নেওয়া। নতুন দায়িত্ব পালন করতে মুখিয়ে রয়েছি।
প্রশ্ন: কেকেআরে গৌতম গম্ভীরের স্থলাভিষিক্ত হচ্ছেন। জোড়া আইপিএল জয়ী অধিনায়কের জুতোয় পা গলানোটা কতটা কঠিন?
কার্তিক: গৌতম গম্ভীর নিঃসন্দেহে কেকেআর অধিনায়ক হিসাবে দারুণ কাজ করেছে। ওর রেকর্ড আর সাফল্যই ওর হয়ে কথা বলবে। তবে গৌতি ভাইয়ের পরিবর্তে নেতৃত্ব দিতে হবে বলে বাড়তি চাপ রয়েছে, সেরকম কোনও ব্যাপার উপলব্ধি করতে পারছি না। হ্যাঁ, অধিনায়ক হিসাবে গৌতি ভাইয়ের মতো রেকর্ড থাকাটা ভাগ্যের ব্যাপার। কেকেআর সমর্থকদের অনেকেই হয়তো গৌতি ভাইয়ের সঙ্গে বারবার আমার তুলনা টানবেন। আমি কারও সঙ্গে লড়াই হিসাবে দেখছি না।
প্রশ্ন: কেকেআর অধিনায়ক হিসাবে গম্ভীর মাঠে খুব আগ্রাসী থাকতেন। আপনিও কি আক্রমণাত্মক ভঙ্গিমায় নেতৃত্ব দিতে চান?
কার্তিক: দেখুন, প্রত্যেকের নেতৃত্ব দেওয়ার আলাদা ধরন থাকে। গৌতি ভাই একভাবে নেতৃত্ব দিত। আমি হয়তো অন্যভাবে দেব। আমিও আগ্রাসী ক্রিকেটের দর্শন পছন্দ করি। বিরাট কোহলির নেতৃত্ব দেওয়ার ধরন আমার খুব প্রিয়। তবে মাঠে আমি নিজের আবেগগুলো খুব বেশি ব্যক্ত করতে পারি না। সেদিক থেকে আমি হয়তো একটু চাপা, অন্তর্মুখী স্বভাবের। আর আমি মনে করি না আগ্রাসী হওয়ার জন্য মাঠে নিজের আবেগগুলো দেখাতেই হয়। মাহি ভাইও (মহেন্দ্র সিংহ ধোনি) আগ্রাসী অধিনায়ক। কিন্তু মাঠে ধীর-স্থির, সংযত থাকে।
প্রশ্ন: দলে যোগ দিয়েই প্রথম লক্ষ্যটা কী থাকবে?
কার্তিক: সকলের সঙ্গে আলাদা আলাদা করে কথা বলব। কীভাবে এগনো উচিত, প্রত্যেকের পরামর্শ নেব। এমন একটা ড্রেসিংরুম তৈরি করতে চাই যেখানে দলের সবচেয়ে জুনিয়র সদস্যও খোলাখুলি মতপ্রকাশ করবে। যেখানে সিনিয়র-জুনিয়র ভেদাভেদ থাকবে না। আমাদের পরিচয় হবে একে অপরের সতীর্থ। আমাদের মাথার ওপর জাক কালিসের মতো একজন কিংবদন্তি কোচ রয়েছেন। বোলিং কোচ হিসাবে যোগ দিয়েছেন হিথ স্ট্রিক। সকলে মিলে পরিকল্পনা করেই এগনো হবে।
প্রশ্ন: এবারের কেকেআর দলে প্রচুর তরুণ ক্রিকেটার। এটা কি নেতৃত্বের কাজটা একটু বেশি কঠিন করে তুলছে?
কার্তিক: বরং ঠিক উল্টোটা। তরুণদের গাইড করাটা অপেক্ষাকৃত সহজ হবে বলেই আমি মনে করি। আমাদের দলে অভিজ্ঞতা ও তারুণ্যের দারুণ মিশ্রণ রয়েছে। কমলেশ নাগরকোটি, শিবম মাভি, শুবমান গিলদের মতো অনূর্ধ্ব ১৯ বিশ্বকাপে চ্যাম্পিয়ন দলের ক্রিকেটারেরা রয়েছে। আবার কুলদীপ যাদবের মতো ক্রিকেটার রয়েছে যাদের বয়স কম হলেও বিশ্বক্রিকেটে সেরাদের সঙ্গে টক্কর দিয়ে নিজেদের প্রমাণ করেছে। পাশাপাশি পীযূষ চাওলা, রবিন উথাপ্পা, আন্দ্রে রাসেল, সুনীল নারাইনের মতো অভিজ্ঞ ক্রিকেটার রয়েছে। যারা নিজের দিনে ম্যাচের রং পাল্টে দিতে পারে। দল হিসাবে কেকেআর এবার ভালই খেলবে বলে আমার বিশ্বাস। প্রয়োজন শুধু সকলের সমর্থন আর ভালবাসার।